PMIndiaData/PMIndiaSum huggingface dataset:
ପ୍ରମୁଖ କ୍ଷେତ୍ରର ବିକାଶମୂଳକ କାର୍ଯ୍ୟ ପାଇଁ ନାଗାଲାଣ୍ଡବାସୀଙ୍କୁ ଅଭିନନ୍ଦନ ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କନେକ୍ଟିଭିଟି, ଶିକ୍ଷା, ପର୍ଯ୍ୟଟନ ଓ ଶକ୍ତି ଭଳି ପ୍ରମୁଖ କ୍ଷେତ୍ରରେ ବିକାଶମୂଳକ କାର୍ଯ୍ୟ ପାଇଁ ନାଗାଲାଣ୍ଡବାସୀଙ୍କୁ ଅଭିନନ୍ଦନ ଜଣାଇଛନ୍ତି । ନାଗାଲାଣ୍ଡ ମୁଖ୍ୟମନ୍ତ୍ରୀ ନେଇଫିଉ ରିଓଙ୍କ ଟ୍ୱିଟ ପ୍ରତ୍ୟୁତ୍ତରରେ ପ୍ରଧାନମନ୍ତ୍ରୀ କହିଛନ୍ତି; “କନେକ୍ଟିଭିଟି, ଶିକ୍ଷା, ପର୍ଯ୍ୟଟନ, ଶକ୍ତି ଭଳି ପ୍ରମୁଖ କ୍ଷେତ୍ରରେ ହୋଇଥିବା ବିକାଶମୂଳକ କାର୍ଯ୍ୟ ପାଇଁ ନାଗାଲାଣ୍ଡର ଭାଇ ଓ ଭଉଣୀମାନଙ୍କୁ ଶୁଭେଚ୍ଛା । ଏନଡିଏ ସରକାର ନାଗାଲାଣ୍ଡର ପ୍ରଗତିଶୀଳ ଲୋକଙ୍କ ଆକାଂକ୍ଷା ପୂରଣ ପାଇଁ ପ୍ରତିବଦ୍ଧ ।”
କୁଷ୍ଠ ନିରାକରଣ ଦିବସରେ ପ୍ରଧାନମନ୍ତ୍ରୀଙ୍କ ବାର୍ତ୍ତା

ଚିକିତ୍ସା ଦ୍ୱାରା ସମ୍ପୂର୍ଣ୍ଣ ଭଲ ହୋଇପାରୁଥିବା କୁଷ୍ଠବ୍ୟାଧିକୁ ଭାରତରୁ ସମୂଳେ ବିଲୋପ କରିବା ଦିଗରେ ସାମୂହିକ ପ୍ରୟାସ କରିବା ପାଇଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦି ଆହ୍ୱାନ ଦେଇଛନ୍ତି । କୁଷ୍ଠ ନିରାକରଣ ଦିବସ ଅବସରରେ ଏକ ବାର୍ତ୍ତା ଦେଇ ପ୍ରଧାନମନ୍ତ୍ରୀ କହିଥିଲେ ଯେ, କୁଷ୍ଠରୋଗରୁ ଆରୋଗ୍ୟ ଲାଭ କରିଥିବା ବ୍ୟକ୍ତିମାନଙ୍କର ସାମାଜିକ-ଆର୍ଥିକ ଉନ୍ନତି ଏବଂ ଦେଶ ଗଠନ ତଥା ମୁଖ୍ୟସ୍ରୋତରେ ସେମାନଙ୍କ ଯୋଗଦାନ ପାଇଁ ଆମକୁ ମିଳିତ ଭାବେ କାର୍ଯ୍ୟ କରିବାକୁ ପଡିବ । ମହାତ୍ମା ଗାନ୍ଧୀଙ୍କ ସ୍ୱପ୍ନ ଅନୁସାରେ ଆମ ଦେଶର ଏହି ନାଗରିକମାନଙ୍କ ପାଇଁ ଏକ ମର୍ଯ୍ୟଦାପୂର୍ଣ୍ଣ ଜୀବନ ନିଶ୍ଚିତ କରିବା ଦିଗରେ ଆମମାନଙ୍କୁ ପ୍ରଚେଷ୍ଟା କରିବାକୁ ପଡିବ । ପ୍ରଧାନମନ୍ତ୍ରୀ ମନେ ପକାଇଥିଲେ ଯେ କୁଷ୍ଠରୋଗରେ ପୀଡିତ ବ୍ୟକ୍ତିମାନଙ୍କ ପାଇଁ ମହାତ୍ମା ଗାନ୍ଧୀ ସବୁ ସମୟରେ ଚିନ୍ତିତ ଥିଲେ । ସେମାନଙ୍କୁ କେବଳ ଆରୋଗ୍ୟ କରିବା ନେଇ ନୁହେଁ ବରଂ ସମାଜର ମୁଖ୍ୟ ସ୍ରୋତରେ ସାମିଲ କରିବା ଗାନ୍ଧିଜୀଙ୍କର ଅନ୍ତର୍ଦୃଷ୍ଟି ରହିଥିବା ସେ ପ୍ରକାଶ କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଜାତୀୟ କୁଷ୍ଠ ନିରାକରଣ କାର୍ଯ୍ୟକ୍ରମ ମାଧ୍ୟମରେ ଦେଶରୁ କୁଷ୍ଠବ୍ୟାଧି ବିଲୋପ କରିବାର ପ୍ରୟାସ ହେଉଛି ମହାତ୍ମା ଗାନ୍ଧୀଙ୍କ ଅନ୍ତର୍ଦୃଷ୍ଟିକୁ ସମ୍ମାନ ପ୍ରଦର୍ଶନ କରିବା । ସେ ମନେପକାଇଥିଲେ ଯେ ଏହି କାର୍ଯ୍ୟକ୍ରମ 1955ରେ ଆରମ୍ଭ ହୋଇଥିଲା । ଜାତୀୟ ସ୍ୱାସ୍ଥ୍ୟ ସମସ୍ୟା ଭାବେ କୁଷ୍ଠ ରୋଗ ଦୂରୀକରଣ ପାଇଁ ଜାତୀୟ ସ୍ତରରେ ପ୍ରତି 10,000 ଜନସଂଖ୍ୟାରେ 1 ରୁ କମ କୁଷ୍ଠରୋଗୀ ଚିହ୍ନଟ ହାର 2005ରେ ହାସଲ କରାଯାଇ ପାରିଥିବାର ସେ ସୂଚାଇଥିଲେ । ସେ କହିଥିଲେ ଯେ ଏହାପରେ ଯଦିଓ କୁଷ୍ଠରୋଗୀ ସନ୍ଧାନ କିଛିମାତ୍ରାରେ କମିଛି, ମାତ୍ର ରୋଗ ନିଦାନ ସମୟରେ ଅଙ୍ଗବିକୃତି ଦେଖାଯିବା ବୃଦ୍ଧିପାଇଛି । ସେ କହିଥିଲେ ଯେ ଏକ ଦେଶ ହିସାବରେ ଶେଷ ମାଇଲ ଅତିକ୍ରମ କରିବାରେ ଆମକୁ ଯେକୌଣସି ମତେ ପ୍ରୟାସ କରିବାକୁ ପଡିବ ଏବଂ ଏଥିସହିତ ଏହି ରୋଗ ସହିତ ଜଡିତ ସାମାଜିକ କଳଙ୍କକୁ ଦୂର କରିବା ପାଇଁ ଏକାଠି ମିଶି କାମ କରିବାକୁ ପଡିବ । ପ୍ରଧାନମନ୍ତ୍ରୀ କହିଥିଲେ ଯେ ଜାତୀୟ ସ୍ୱାସ୍ଥ୍ୟ ମିଶନ ଯୋଜନା ଅନ୍ତର୍ଗତ ସମସ୍ତ ଜିଲ୍ଲା ବିଶେଷ କରି ଦୁର୍ଗମ ଅଂଚଳଗୁଡ଼ିକରେ କୁଷ୍ଠ ରୋଗର ପ୍ରାରମ୍ଭିକ ଚିହ୍ନଟ ପାଇଁ 2016ରେ ଏକ ତ୍ରିସ୍ତରୀୟ ପଦ୍ଧତି ପ୍ରସ୍ତୁତ କରାଯାଇଥିଲା । 2016ରେ ଏକ ସ୍ୱତନ୍ତ୍ର କୁଷ୍ଠ ରୋଗ ଅନୁସନ୍ଧାନ ଅଭିଯାନ ଚାଲୁ କରାଯାଇଥିଲା । ଏହାଦ୍ୱାରା 32,000ରୁ ଅଧିକ କୁଷ୍ଠରୋଗ ମାମଲା ଚିହ୍ନଟ ହୋଇ ଚିକିତ୍ସା କରାଯାଇଛି । ଏଥିସହିତ ରୋଗୀମାନଙ୍କ ସଂସ୍ପର୍ଶରେ ଆସୁଥିବା ବ୍ୟକ୍ତିମାନଙ୍କୁ ମଧ୍ୟ ରୋଗ ନହେବା ପାଇଁ ଔଷଧ ପ୍ରଦାନ କରାଯାଇଥିଲା ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଡିସେମ୍ବର ୧୭ରେ ଅଖିଳ ଭାରତୀୟ ମେୟର୍ସ ସମ୍ମିଳନୀ ଉଦଘାଟନ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଡିସେମ୍ବର ୧୭, ୨୦୨୧ ପୂର୍ବାହ୍ନ ୧୦.୩୦ରେ ବାରଣାସୀ ଠାରେ ନଗର ଉନ୍ନୟନ ବିଭାଗ, ଉତ୍ତର ପ୍ରଦେଶଙ୍କ ଦ୍ୱାରା ଆୟୋଜିତ ଅଖିଳ ଭାରତୀୟ ମେୟର୍ସ ସମ୍ମିଳନୀକୁ ଭିଡିଓ କନଫରେନ୍ସିଂ ମାଧ୍ୟମରେ ଉଦଘାଟନ କରିବା ସହ ସମ୍ବୋଧିତ କରିବେ । ଦେଶର ବିଭିନ୍ନ ରାଜ୍ୟର ମେୟର ଏହି ସମ୍ମିଳନୀରେ ଭାଗ ନେବେ । ଏହି ସମ୍ମିଳନୀର ବିଷୟବସ୍ତୁ ରହିଛି ନୂଆ ସହରାଞ୍ଚଳ ଭାରତ । ସହରାଞ୍ଚଳରେ ସୁଗମ ଜୀବନଯାତ୍ରା ସୁନିଶ୍ଚିତ କରିବା ପାଇଁ ପ୍ରଧାନମନ୍ତ୍ରୀ ନିରନ୍ତର ପ୍ରୟାସ ଜାରି ରଖିଛନ୍ତି । ଜୀର୍ଣ୍ଣ ସହରାଞ୍ଚଳ ଭିତ୍ତିଭୂମି ଓ ସୁବିଧାସୁଯୋଗର ଅଭାବ ଭଳି ସମସ୍ୟା ସମାଧାନ ପାଇଁ ସରକାର ଅନେକ ପ୍ରକାର ଯୋଜନା ଓ ଉପକ୍ରମ ଆରମ୍ଭ କରିଛନ୍ତି । ଏସବୁ ପ୍ରୟାସ ଅନ୍ତର୍ଗତ ଉତ୍ତର ପ୍ରଦେଶ ରାଜ୍ୟକୁ ବିଶେଷ ଧ୍ୟାନ ଦିଆଯାଇଛି । ରାଜ୍ୟରେ ବିଶେଷ କରି ବିଗତ ପାଞ୍ଚ ବର୍ଷ ମଧ୍ୟରେ ସହରାଞ୍ଚଳ ଦୃଶ୍ୟପଟ୍ଟରେ ବ୍ୟାପକ ପ୍ରଗତି ଓ ପରିବର୍ତ୍ତନ ଦେଖିବାକୁ ମିଳିଛି । ସହରାଞ୍ଚଳ ବିକାଶ କ୍ଷେତ୍ରରେ ଭାରତ ସରକାର ଓ ଉତ୍ତର ପ୍ରଦେଶ ସରକାରଙ୍କ ଗୁରୁତ୍ୱପୂର୍ଣ୍ଣ ଉପଲବ୍ଧିଗୁଡିକୁ ପ୍ରଦର୍ଶିତ କରିବା ପାଇଁ ଡିସେମ୍ବର ୧୭ରୁ ୧୯ ପର୍ଯ୍ୟନ୍ତ ଏକ ପ୍ରଦର୍ଶନୀ ଆୟୋଜିତ ହୋଇଛି । ଉତ୍ତର ପ୍ରଦେଶ ମୁଖ୍ୟମନ୍ତ୍ରୀ ଏବଂ କେନ୍ଦ୍ର ଗୃହ ନିର୍ମାଣ ଓ ନଗର ବ୍ୟାପାର ମନ୍ତ୍ରୀ ଏହି ଅବସରରେ ଉପସ୍ଥିତ ରହିବେ ।
କାଂସ୍ୟ ପଦକ ବିଜେତା ହରଜିନ୍ଦର କୌରଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ମହିଳା ୭୧ କିଲୋଗ୍ରାମ ଭାରୋତ୍ତଳନ ବର୍ଗରେ କାଂସ୍ୟ ପଦକ ବିଜେତା ହରଜିନ୍ଦର କୌରଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ଆମ ଭାରୋତ୍ତଳନ ଦଳ ବର୍ମିଂହାମ ରାଜ୍ୟଗୋଷ୍ଠୀ କ୍ରୀଡାରେ ଉଲ୍ଲେଖନୀୟ ପ୍ରଦର୍ଶନ କରିଛନ୍ତି । ଏହାକୁ ଜାରି ରଖି ହରଜିନ୍ଦର କୌର କାଂସ୍ୟ ପଦକ ଜିତିଛନ୍ତି । ଏହି ବିଶେଷ ସଫଳତା ପାଇଁ ତାଙ୍କୁ ଅଭିନନ୍ଦନ । ଭବିଷ୍ୟତ ପାଇଁ ତାଙ୍କୁ ଶୁଭକାମନା ।”
ଜୟନ୍ତୀ ଅବସରରେ ଶ୍ୟାମଜୀ କ୍ରିଷ୍ଣ ବର୍ମାଙ୍କୁ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତୀୟ ବିପ୍ଳବୀ ସ୍ୱାଧୀନତା ସଂଗ୍ରାମୀ ଶ୍ୟାମଜୀ କ୍ରିଷ୍ଣ ବର୍ମାଙ୍କୁ ତାଙ୍କ ଜୟନ୍ତୀ ଅବସରରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । “ସମ୍ମାନୀୟ ଶ୍ୟାମଜୀ କ୍ରିଷ୍ଣ ବର୍ମାଙ୍କୁ ତାଙ୍କ ଜୟନ୍ତୀ ଅବସରରେ ମୁଁ ଶ୍ରଦ୍ଧାଞ୍ଜଳି ଜଣାଉଛି । ଭାରତୀୟ ସ୍ୱାଧୀନତା ପାଇଁ ତାଙ୍କ ଦେଶପ୍ରେମର ଭାବନାତ୍ମକ ଉତ୍ସାହ ଓ ପ୍ରୟାସକୁ କେବେ ମଧ୍ୟ ଭୁଲି ହେବ ନାହିଁ । ଶ୍ୟାମଜୀ କ୍ରିଷ୍ଣ ବର୍ମା ଏବଂ ତାଙ୍କ ମହାନତା ସମ୍ବନ୍ଧରେ ପୁଙ୍ଖାନୁପୁଙ୍ଖ ଭାବେ ଆଲୋଚନା କରିଥିବା ମୋର ଏକ ପୁରୁଣା ବକ୍ତବ୍ୟକୁ ମୁଁ https://www.youtube.com/watch?v=NLw_2cNVRuQ ରେ ସେୟାର କରୁଛି ବୋଲି,” ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ପ୍ରଧାନମନ୍ତ୍ରୀ ବାରଣାସୀରେ ଆସନ୍ତାକାଲି ଉଦଘାଟନ କରିବେ ରିଙ୍ଗରୋଡ, ବାବତପୁର ବିମାନବନ୍ଦର ସଡ଼କ;

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସୋମବାର, 12 ନଭେମ୍ବର, 2018ରେ ବାରଣାସୀରେ ଦୁଇଟି ଗୁରୁତ୍ୱପୂର୍ଣ୍ଣ ଜାତୀୟ ରାଜପଥ ପ୍ରକଳ୍ପକୁ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରିବେ । ଏହି ରାଜପଥର ମୋଟ ଲମ୍ବ 34 କିଲୋମିଟର ହୋଇଥିବା ବେଳେ ଏହାର ନିର୍ମାଣ ପାଇଁ 1571.95 କୋଟି ଟଙ୍କା ଖର୍ଚ୍ଚ ହୋଇଛି । ପ୍ରଧାନମନ୍ତ୍ରୀଙ୍କ ସହ ଏହି ଅବସରରେ ଉତ୍ତରପ୍ରଦେଶ ରାଜ୍ୟପାଳ ଶ୍ରୀ ରାମ ନାଏକ, କେନ୍ଦ୍ର ସଡ଼କ ପରିବହନ ଏବଂ ରାଜପଥ, ଜାହଜ ଚଳାଚଳ, ଜଳ ସମ୍ପଦ, ନଦୀ ବିକାଶ ଏବଂ ଗଙ୍ଗା ସଂରକ୍ଷଣ ମନ୍ତ୍ରୀ ଶ୍ରୀ ନୀତିନ ଗଡ଼କରୀ ଏବଂ ଉତ୍ତରପ୍ରଦେଶ ମୁଖ୍ୟମନ୍ତ୍ରୀ ଯୋଗୀ ଆଦିତ୍ୟନାଥ ଉପସ୍ଥିତ ରହିବେ । ଉତ୍ତରପ୍ରଦେଶର ବାରଣାସୀ ହର୍ଦ୍ଦୁଆ ଅଞ୍ଚଳର ତିରାହା ରିଙ୍ଗରୋଡଠାରେ ଅପରାହ୍ଣରେ ଏହି ପ୍ରକଳ୍ପ ଉଦଘାଟନ କରାଯିବ । ମୋଟ 759.36 କୋଟି ଟଙ୍କା ଖର୍ଚ୍ଚ କରାଯାଇ 16.55 କିଲୋମିଟର ଦୂରତା ବିଶିଷ୍ଟ ବାରଣାସୀ ରିଙ୍ଗରୋଡର ପ୍ରଥମ ପର୍ଯ୍ୟାୟ ନିର୍ମାଣ କାର୍ଯ୍ୟ କରାଯାଇଛି । ସେହିପରି 17.25 କିଲୋମିଟର ଲମ୍ବ ବାବତପୁର-ବାରଣାସୀ 56 ନମ୍ବର ଜାତୀୟ ରାଜପଥର 4 ଲେନ ନିର୍ମାଣ ପାଇଁ 812.59 କୋଟି ଟଙ୍କା ଖର୍ଚ୍ଚ କରାଯାଇଛି । ବାବତପୁର ବିମାନବନ୍ଦର ରାଜପଥ ବାରଣାସୀକୁ ବିମାନବନ୍ଦର ସହିତ ଯୋଡ଼ିବ ଏବଂ ଜୌନପୁର, ସୁଲତାନପୁର ଏବଂ ଲକ୍ଷ୍ନୌ ଦେଇ ଯିବ । ହର୍ଦ୍ଦୁଆଠାରେ ଏକ ଫ୍ଲାଏଓଭର ଏବଂ ତାରନାଠାରେ ଏକ ରେଳ ଓଭରବ୍ରିଜ ଥିବା ଏହି ସଡ଼କ ଯୋଗୁ ବାରଣାସୀରୁ ବିମାନବନ୍ଦର ମଧ୍ୟରେ ଯାତ୍ରା ସମୟ ହ୍ରାସ ପାଇବ । ଏହା ବାରଣାସୀର ସାଧାରଣ ନାଗରିକ ଏବଂ ଏହି ସହରକୁ ଆସୁଥିବା ଯାତ୍ରୀ ତଥା ପର୍ଯ୍ୟଟକମାନଙ୍କୁ ବଡ଼ ଆଶ୍ୱସ୍ତି ପ୍ରଦାନ କରିବ । ଦୁଇଟି ରେଳ ଓଭରବ୍ରିଜ ଏବଂ ଗୋଟିଏ ଫ୍ଲାଏ ଓଭର ଥିବା ଏହି ରିଙ୍ଗରୋଡ 56 ନମ୍ବର ରାଜପଥର ଲକ୍ଷ୍ନୌ-ବାରଣାସୀ, 233 ନମ୍ବର ରାଜପଥର ଗୋରଖପୁର-ବାରଣାସୀ ଏବଂ ଅଯୋଧ୍ୟା-ବାରଣାସୀ ଦେଇ ଚଳାଚଳ କରୁଥିବା ଯାନବାହନଗୁଡ଼ିକୁ ବାରଣାସୀ ସହରକୁ ବାଇପାସ କରିବାରେ ସହାୟକ ହେବ । ଏହା ସହରରେ ଟ୍ରାଫିକ ଭିଡ଼ ହ୍ରାସ କରିବ । ଏଥିସହିତ ଅଂଚଳରେ ଯାତ୍ରା ସମୟ, ଇନ୍ଧନ ଏବଂ ପ୍ରଦୂଷଣ ହ୍ରାସ କରିବାରେ ସହାୟକ ହେବ । ଏହି ରିଙ୍ଗରୋଡ ଗୁରୁତ୍ୱପୂର୍ଣ୍ଣ ବୌଦ୍ଧ ପର୍ଯ୍ୟଟନସ୍ଥଳୀ ସାରନାଥକୁ ସହଜ ଏବଂ ସୁଗମ ଯୋଗାଯୋଗ ସୁବିଧା ପ୍ରଦାନ କରିବ । ଏହି ପ୍ରକଳ୍ପଗୁଡ଼ିକ ମଧ୍ୟ ନିଯୁକ୍ତି ସୁଯୋଗ ବୃଦ୍ଧି କରିବ, ସ୍ଥାନୀୟ କ୍ଷୁଦ୍ର ଏବଂ ମଧ୍ୟମ ଉଦ୍ୟୋଗର ବିକାଶରେ ସହାୟକ ହେବା ସହିତ ଅଂଚଳର ଅର୍ଥନୈତିକ ବିକାଶକୁ ପ୍ରୋତ୍ସାହନ ଦେବ । ବାରଣାସୀକୁ ପୂର୍ବ ଉତ୍ତର ପ୍ରଦେଶର ଅନ୍ୟ ସ୍ଥାନ ସହ ଯୋଡ଼ିବା ଲାଗି ବର୍ତ୍ତମାନ 63,885 କୋଟି ଟଙ୍କା ବ୍ୟୟରେ 2833 କିଲୋମିଟର ଲମ୍ବର ଜାତୀୟ ରାଜପଥ ନିର୍ମାଣ କାର୍ଯ୍ୟ ଜାରି ରହିଛି । ପ୍ରଧାନମନ୍ତ୍ରୀ ଆହୁରି ମଧ୍ୟ ବାରଣାସୀରେ ଗଙ୍ଗା ନଦୀ ଉପରେ ଅନ୍ତର୍ଦେଶୀୟ ଜଳପଥ ଟର୍ମିନାଲକୁ ରାଷ୍ଟ୍ର ଉଦ୍ଦେଶ୍ୟରେ ସମର୍ପିତ କରିବେ । ଏହା ହେଉଛି ଭାରତୀୟ ଅନ୍ତର୍ଦେଶୀୟ ଜଳପଥ ପ୍ରାଧିକରଣ ପକ୍ଷରୁ ନିର୍ମାଣ କରାଯାଉଥିବା ଚାରିଟି ବହୁମୁଖୀ ଟର୍ମିନାଲ ମଧ୍ୟରୁ ପ୍ରଥମ ଯାହା ବିଶ୍ୱ ବ୍ୟାଙ୍କ ସହାୟତାରେ ଜଳ ମାର୍ଗ ବିକାଶ ପ୍ରକଳ୍ପ ଅଧୀନରେ ଜାତୀୟ ଜଳପଥ-1 (ଗଙ୍ଗା ନଦୀ) ଉପରେ ନିର୍ମାଣ କରାଯାଉଛି । ଅନ୍ୟ ତିନୋଟି ଟର୍ମିନାଲ ସାହିବଗଞ୍ଜ, ହଳଦିଆ ଏବଂ ଗାଜିପୁରରେ ନିର୍ମାଣାଧୀନ ରହିଛି । ଏହି ପ୍ରକଳ୍ପ ଦ୍ୱାରା ଗଙ୍ଗା ନଦୀ ଉପରେ 1500-2000 ଡିଡବ୍ଲୁଟି କ୍ଷମତାସମ୍ପନ୍ନ ଜାହାଜର ବାଣିଜ୍ୟିକ ପରିବହନ ସମ୍ଭବ ହୋଇପାରିବ । ସ୍ୱାଧୀନତା ପରେ ଦେଶର ପ୍ରଥମ ଅନ୍ତର୍ଦେଶୀୟ ଜଳମାର୍ଗ ଦେଇ ଆସିଥିବା ପଣ୍ୟବାହୀ ଜାହାଜକୁ ପ୍ରଧାନମନ୍ତ୍ରୀ ସ୍ୱାଗତ କରିବେ । ଏହି ଜାହାଜ ଗତ ଅକ୍ଟୋବର ମାସ ଶେଷ ସପ୍ତାହରେ ପେପ୍ସିକୋ କମ୍ପାନୀର ଖାଦ୍ୟ ଏବଂ ପାନୀୟ ନେଇ କୋଲକାତାରୁ ବାହାରିଥିଲା ।
ଜାତୀୟ ଯୁବ ଦିବସ ଅବସରରେ ଦୁଇଟି ସମାବେଶକୁ ଭିଡିଓ କନଫେରେନସିଙ୍ଗ ଯୋଗେ ସମ୍ବୋଧିତ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଜାତୀୟ ଯୁବ ଦିବସ ଅବସରରେ ଭିଡିଓ କନଫେରେନସିଙ୍ଗ ଯୋଗେ ଦୁଇଟି ଗୁରୁତ୍ଵପୂର୍ଣ୍ଣ ସମାବେଶକୁ ସମ୍ବୋଧିତ କରିଛନ୍ତି । ସେହିଭଳି ପ୍ରଧାନମନ୍ତ୍ରୀ ଗ୍ରେଟର ନୋଏଡାର ଗୌତମ ବୁଦ୍ଧ ବିଶ୍ୱବିଦ୍ୟାଳୟରେ ଅନୁଷ୍ଠିତ ଜାତୀୟ ଯୁବ ମହୋସôବ – 2018ର ଉଦ୍ଘାଟନୀ ସମାରୋହକୁ ଭିଡିଓ କନଫେରେନ୍ସିଂ ଯୋଗେ ଉଦ୍ବୋଧନ ଦେଇ ଆଜି ଭାରତୀୟ ମହାକାଶ ଗବେଷଣା ସଂସ୍ଥାର ସଫଳ ପିଏସଏଲଭି-C40 ପ୍ରକ୍ଷେପଣ ହେତୁ ବୈଜ୍ଞାନିକମାନଙ୍କୁ ଅଭିନନ୍ଦନ ଜଣାଇଥିଲେ । ସେ କହିଥିଲେ ଯେ, ମହାକାଶ ଗବେଷଣା କ୍ଷେତ୍ରରେ ଆମର ପ୍ରଗତି ଦେଶ ତଥା ଜନ କଲ୍ୟାଣର ବିକାଶ ଯାତ୍ରାକୁ ପରିବର୍ଦ୍ଧିତ କରିବ । ପ୍ରଧାନମନ୍ତ୍ରୀ ଗତ ଡିସେମ୍ବର 2017ରେ ନିଜର “ମନ କି ବାତ” ମତ ବିନିମୟ ସମ୍ପର୍କରେ ଅବତାରଣା କରି କହିଥିଲେ ଯେ, ସେ ଦେଶର ପ୍ରତି ଜିଲ୍ଲାରେ ଅଭ୍ୟାସ ସଂସଦମାନ ଗଠନ କରିବାକୁ ଆହ୍ୱାନ ଦେଇଥିଲେ । ଏଭଳି ସଂସଦ ଆମ ଯୁବ ଗୋଷ୍ଠୀ ମଧ୍ୟରେ ଚର୍ଚ୍ଚା, ତର୍କ ବିତର୍କ, ଆଲୋଚନା, ସମାଲୋଚନାର ମନୋଭାବ ତଥା ଉଦ୍ଦୀପନା ସୃଷ୍ଟି କରିବ । ପ୍ରଧାନମନ୍ତ୍ରୀ କହିଥିଲେ ଯେ, ଆମ୍ଭେ ଅନେକ ଦେଶବାସୀ 1947 ମସିହା ପରେ ଜନ୍ମ ଗ୍ରହଣ କରିଛେ ଏବଂ ସ୍ୱାଧିନତା ଆନ୍ଦୋଳନରେ ଭାଗ ନେବାର ସୌଭାଗ୍ୟ ମିଳିନାହିଁ । କିନ୍ତୁ ସ୍ୱାଧିନତା ସଂଗ୍ରାମୀମାନଙ୍କର ବଳିଦାନ, ସ୍ୱପ୍ନ ଓ ରାଷ୍ଟ୍ର ଗଠନର ଆକାଂକ୍ଷାକୁ ସାକାର ଓ ପୁରଣ କରିବା ଦିଗରେ ଆମ ପାଇଁ ପର୍ଯ୍ୟାପ୍ତ ସୁଯୋଗ ରହିଛି ବୋଲି ପ୍ରଧାନମନ୍ତ୍ରୀ ଯୁବ ଗୋଷ୍ଠୀକୁ ସ୍ମରଣ କରାଇ ଦେଇଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ଆମ ମହାପୁରୁଷ ତଥା ସ୍ୱାଧିନତା ସଂଗ୍ରାମୀମାନେ ଯେଉଁ ଭାରତର ସ୍ୱପ୍ନ ଦେଖିଥିଲେ ତାକୁ ଗଢ଼ିବା ଆମ ସମସ୍ତଙ୍କର କର୍ତ୍ତବ୍ୟ । ପ୍ରଧାନମନ୍ତ୍ରୀ କହିଥିଲେ, ଆମ ଯୁବ ଗୋଷ୍ଠୀକୁ ନିଯୁକ୍ତି ସୃଷ୍ଟିକାରୀ ରୂପେ ଗଢ଼ିବାକୁ ପଡିବ । ସେମାନେ ଚାକିରୀ ପଛରେ ନ ଗୋଡାଇ ନବସୃଜନରେ ଅଗ୍ରଣୀ ହେବାକୁ ପଡିବ ବୋଲି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି । ଏବେ କେତେ ଲୋକ କହୁଛନ୍ତି ଯେ, ଆମ ଯୁବକଙ୍କ ମଧ୍ୟରେ ଧୈର୍ଯ୍ୟ ନାହିଁ । ତେବେ ସେ ଏହା ମାନିବାକୁ ପ୍ରସ୍ତୁତ ନୁହଁନ୍ତି ବରଂ ଆମ ଯୁବ ଶକ୍ତି ମଧ୍ୟରେ ନବସୃଜନକୁ ଉଜାଗର କରିବାର ସ୍ଫୁଲିଙ୍ଗ ରହିଛି । ଯୁବ ଗୋଷ୍ଠୀ ଚୀରାଚରିତ ଢ଼ଙ୍ଗରେ ଚିନ୍ତା ନ କରି କିଛି ନୂଆ କରି ଦେଖାଇବାର ସ୍ୱପ୍ନ ରଖିଛନ୍ତି ବୋଲି ପ୍ରଧାନମନ୍ତ୍ରୀ କହିଛନ୍ତି । ଆଜି ଜାତୀୟ ଯୁବ ଦିବସ ପାଳନ ତଥା କର୍ଣ୍ଣାଟକର ବେଲଗାଭୀଠାରେ ଆୟୋଜିତ ସର୍ବ ଧର୍ମ ସଭାକୁ ଭିଡିଓ କନଫେରେନ୍ସିଂ ମାଧ୍ୟମରେ ସମ୍ବୋଧିତ କରି ସେ ଏହା କହିଛନ୍ତି । ପ୍ରଧାନମନ୍ତ୍ରୀ କହିଛନ୍ତି ଯେ, ସ୍ୱାମୀ ବିବେକାନନ୍ଦ ବିଶ୍ୱ ଭ୍ରାତୃତ୍ୱ ଭାବ ଉପରେ ଗୁରୁତ୍ୱ ଦେଇଥିଲେ । ଆମର ସର୍ବ କଲ୍ୟାଣ ଭାରତର ସାମଗ୍ରିକ ବିକାଶ ଉପରେ ନିର୍ଭର କରେ ବୋଲି ପ୍ରଧାନମନ୍ତ୍ରୀ କହିଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ, ପାଶ୍ଚାତ୍ୟ ରାଷ୍ଟ୍ରରେ ଭାରତ ବିରୁଦ୍ଧରେ ଅନେକ ଅପପ୍ରଚାର କରାଯାଉଥିଲା, ଯାହାକୁ ସ୍ୱାମୀ ବିବେକାନନ୍ଦ ଭୁଲ ପ୍ରମାଣିତ କରିଛନ୍ତି । ସାମାଜିକ କୁସଂସ୍କାର ବିରୁଦ୍ଧରେ ସେ ଦୃଢ଼ ଭାବେ ସ୍ୱର ଉତ୍ତୋଳନ କରିଥିଲେ ବୋଲି ପ୍ରଧାନମନ୍ତ୍ରୀ କହିଛନ୍ତି । ଏବେ କିଛି ଲୋକ ଓ ଗୋଷ୍ଠୀ ଆମ ଦେଶ ଏବଂ ଯୁବ ଗୋଷ୍ଠୀ ମଧ୍ୟରେ ବିଭାଜନର ମଞ୍ଜି ବୁଣିବା ପାଇଁ ଷଡଯନ୍ତ୍ର କରୁଛନ୍ତି କିନ୍ତୁ ଏ ଦେଶର ଯୁବ ସମାଜ, ଯୁବ ଶକ୍ତି ଏଭଳି ବିଭାଜନକାରୀ ଶକ୍ତିଙ୍କୁ ଉଚିତ ଜବାବ ଦେଉଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ, ଆମର ଯୁବ ଗୋଷ୍ଠୀ କେବେହେଲେ ବିଭ୍ରାନ୍ତ ବା ବିପଥଗାମୀ ହେବେ ନାହିଁ । ବର୍ତ୍ତମାନର ସ୍ୱଚ୍ଛ ଭାରତ ମିଶନକୁ କେବଳ ଯୁବ ଗୋଷ୍ଠୀ ହିଁ ଆଗେଇ ନେଉଛନ୍ତି । ଭାରତରେ ଅନେକ ସାଧୁ, ସନ୍ଥ, ମୁନୀ ଋଷି ଜନ୍ମଗ୍ରହଣ କରି ଆମ ସମାଜରେ ସଂସ୍କାର ଆଣିବା ଦିଗରେ ଉଲ୍ଲେଖନୀୟ କାର୍ଯ୍ୟ କରିଛନ୍ତି ବୋଲି ସେ କହିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ, ସେବା ଭାବ ହେଉଛି ଆମ ସଂସ୍କୃତିର ଅଂଶ ବିଶେଷ । ଦେଶରେ ଏବଂ ସମାଜରେ ଏଭଳି ଅନେକ ବ୍ୟକ୍ତି ବିଶେଷ ଓ ଅନୁଷ୍ଠାନମାନ ରହିଛନ୍ତି, ଯେଉଁମାନେ କି ନିସ୍ୱାର୍ଥପର ଭାବେ ଦେଶମାତୃକାର ସେବା କରି ଚାଲିଛନ୍ତି । ଭାରତକୁ ଏକ ସ୍ୱଚ୍ଛ, ନିର୍ମଳ ଓ ଖୋଲା ଶୌଚମୁକ୍ତ ରାଷ୍ଟ୍ରରେ ପରିଣତ କରିବା ପାଇଁ ପ୍ରଧାନମନ୍ତ୍ରୀ ଏହି ଅବସରରେ ଯୁବ ସମାଜକୁ ଆହ୍ୱାନ ଦେଇଥିଲେ ।
ପ୍ରଧାନମନ୍ତ୍ରୀଙ୍କ ଅଧ୍ୟକ୍ଷତାରେ ୩୭ ତମ ପ୍ରଗତି ବୈଠକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ପ୍ରଗତିର ୩୭ ତମ ସଂସ୍କରଣ ବୈଠକରେ ଅଧ୍ୟକ୍ଷତା କରିଥିଲେ, ଯାହାକି ସକ୍ରିୟ ପ୍ରଶାସନ ଏବଂ ସଠିକ୍‍ ସମୟରେ କାର୍ଯ୍ୟକାରୀ ପାଇଁ କେନ୍ଦ୍ର ଏବଂ ରାଜ୍ୟ ସରକାରଙ୍କୁ ଜଡିତ ଆଇସିଟି ଆଧାରିତ ମଲ୍ଟି ମୋଡାଲ ପ୍ଲାଟଫର୍ମ । ଏହି ବୈଠକରେ ନଅଟି ବିଷୟ ଉପରେ ସମୀକ୍ଷା କରାଯାଇଥିଲା, ଯେଉଁଥିରେ ଆଠଟି ପ୍ରକଳ୍ପ ଏବଂ ଗୋଟିଏ ଯୋଜନା ଅନ୍ତର୍ଭୁକ୍ତ ଥିଲା । ଆଠଟି ପ୍ରକଳ୍ପ ମଧ୍ୟରୁ ରେଳ ମନ୍ତ୍ରଣାଳୟ ଏବଂ ସଡକ ପରିବହନ ଏବଂ ରାଜପଥ ମନ୍ତ୍ରଣାଳୟରୁ ତିନିଟି କରି ଏବଂ ଦୁଇଟି ପ୍ରକଳ୍ପ ଶକ୍ତି ମନ୍ତ୍ରଣାଳୟର ଥିଲା । ୧୪ଟି ରାଜ୍ୟ ଯଥା ଉତ୍ତରପ୍ରଦେଶ, ମଧ୍ୟପ୍ରଦେଶ, ପଞ୍ଜାବ, ହିମାଚଳ ପ୍ରଦେଶ, ଗୁଜୁରାଟ, ରାଜସ୍ଥାନ, ମହାରାଷ୍ଟ୍ର, ହରିୟାଣା, ଛତିଶଗଡ, ଅରୁଣାଚଳ ପ୍ରଦେଶ, ସିକ୍କିମ, ଉତ୍ତରାଖଣ୍ଡ, ମଣିପୁର ଏବଂ ଦିଲ୍ଲୀ ସହିତ ଜଡିତ ଏହି ଆଠଟି ପ୍ରକଳ୍ପର ମୋଟ୍‍ ମୂଲ୍ୟ ୧,୨୬,୦୦୦ କୋଟି ଟଙ୍କା । ଏହି ପ୍ରକଳ୍ପଗୁଡିକ ଠିକ ସମୟରେ ସମାପ୍ତ ହେବା ଉପରେ ପ୍ରଧାନମନ୍ତ୍ରୀ ଗୁରୁତ୍ୱାରୋପ କରିଥିଲେ । ଆଲୋଚନା ସମୟରେ ପ୍ରଧାନମନ୍ତ୍ରୀ ୱାନ ନେସନ–ୱାନ ରେସନ କାର୍ଡ (ଓଏନ୍‍ଓଆରସି) ଯୋଜନାର ସମୀକ୍ଷା କରିଥିଲେ । ଏହି ଯୋଜନା ଅଧୀନରେ ବିକଶିତ ବୈଷୟିକ ପ୍ଲାଟଫର୍ମର ବହୁମୁଖୀ ଉପଯୋଗିତା ଅନୁସନ୍ଧାନ କରିବାକୁ ସେ ଅଧିକାରୀମାନଙ୍କୁ କହିଥିଲେ, ଯାହା ଦ୍ୱାରା ସାଧାରଣ ନାଗରିକଙ୍କୁ ଏହାର ସୁବିଧା ଯୋଗାଇ ଦିଆଯାଇ ପାରିବ । ଅମ୍ଳଜାନ କାରଖାନା ର୍ନିମାଣ ଏବଂ ଡାକ୍ତରଖାନାଗୁଡ଼ିକରେ ଶଯ୍ୟା ଉପଲବ୍ଧତା ଉପରେ ନିରନ୍ତର ନଜର ରଖିବାକୁ ପ୍ରଧାନମନ୍ତ୍ରୀ ରାଜ୍ୟ ସରକାରଙ୍କ ଅଧିକାରୀମାନଙ୍କୁ ନିର୍ଦ୍ଦେଶ ଦେଇଛନ୍ତି । ପୂର୍ବ ୩୬ ଟି ପ୍ରଗତି ବୈଠକରେ ମୋଟ ୧୩.୭୮ ଲକ୍ଷ କୋଟି ଟଙ୍କା ମୂଲ୍ୟର ୨୯୨ ଟି ପ୍ରକଳ୍ପର ସମୀକ୍ଷା କରାଯାଇଥିଲା ।
ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ଗୁଜରାଟର ଅମ୍ବାଜୀ ମନ୍ଦିର ଦର୍ଶନ ଓ ପୂଜାର୍ଚ୍ଚନା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ୫୧ ଶକ୍ତିପୀଠ ମଧ୍ୟରୁ ଅନ୍ୟତମ ଗୁଜରାଟର ଅମ୍ବାଜୀ ମନ୍ଦିର ଦର୍ଶନ କରି ପୂଜାର୍ଚ୍ଚନା କରିଛନ୍ତି । ଏହା ପୂର୍ବରୁ ଅମ୍ବାଜୀ ଠାରେ ଆୟୋଜିତ ଏକ କାର୍ଯ୍ୟକ୍ରମରେ ବିଭିନ୍ନ ଉନ୍ନୟନମୂଳକ ଯୋଜନାର ଲୋକାର୍ପଣ କରିବା ଅବସରରେ ପ୍ରଧାନମନ୍ତ୍ରୀ ନବରାତ୍ରୀର ପବିତ୍ର ଅବସରରେ ଅମ୍ବାଜୀ ମନ୍ଦିରରେ ଦର୍ଶନ ଓ ପୂଜାର୍ଚ୍ଚନା କରିବା ପାଇଁ ସୁଯୋଗ ମିଳିଥିବାରୁ ଖୁସି ବ୍ୟକ୍ତ କରିଥିଲେ । ପ୍ରଧାନମନ୍ତ୍ରୀ ଏବେ ଦୁଇଦିନିଆ ଗୁଜରାଟ ଗସ୍ତରେ ଅଛନ୍ତି ।
ପ୍ରଧାନମନ୍ତ୍ରୀ ସମସ୍ତ ପଦ୍ମ ପୁରସ୍କାର ବିଜେତାଙ୍କୁ ଅଭିନନ୍ଦନ ଜଣାଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପଦ୍ମ ପୁରସ୍କାର ପାଇଥିବା ସମସ୍ତଙ୍କୁ ଅଭିନନ୍ଦନ ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଯେଉଁମାନେ ପଦ୍ମ ପୁରସ୍କାର ପାଇଛନ୍ତି ସେମାନଙ୍କୁ ସମସ୍ତଙ୍କୁ ଅଭିନନ୍ଦନ । ସମଗ୍ର ଦେଶ ସେମାନଙ୍କର ସଫଳତାକୁ ଭଲ ପାଆନ୍ତି ଏବଂ ସମାଜକୁ ସେମାନଙ୍କର ଅବଦାନ ପାଇଁ ଆମେ ସମସ୍ତେ ଗର୍ବିତ ।”
ଆନ୍ଧ୍ର ପ୍ରଦେଶ, ପଶ୍ଚିମବଙ୍ଗ, ମହରାଷ୍ଟ୍ରରେ ନୂଆ ଏମ୍ସ ପାଇଁ ତିନୋଟି ନିର୍ଦ୍ଦେଶକ ପଦ ସୃଷ୍ଟି ପ୍ରସ୍ତାବକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଆନ୍ଧ୍ରପ୍ରଦେଶର ଗୁଣ୍ଟୁର ନିକଟବର୍ତ୍ତୀ ମଙ୍ଗଳଗିରି, ପଶ୍ଚିମବଙ୍ଗର କଲ୍ୟାଣୀ ଏବଂ ମହାରାଷ୍ଟ୍ରର ନାଗପୁରଠାରେ ଖୋଲିଥିବା ତିନୋଟି ନୂଆ ଏମ୍ସରେ ତିନୋଟି ନୂତନ ନିର୍ଦ୍ଦେଶକ ପଦବୀ ସୃଷ୍ଟି କରିବା ପ୍ରସ୍ତାବକୁ ଅନୁମୋଦନ ମିଳିଛି । 80 ହଜାର ଟଙ୍କାର ପ୍ରି-ରିଭାଇଜ୍ ସ୍କେଲ୍(ଫିକ୍ସ) (85000 ଟଙ୍କାର ଏନପିଏ ସିଲିଂ ସୀମା) ସହିତ ଏହି ପଦବୀ ସୃଷ୍ଟି କରାଯିବ । ଏମ୍ସ ଆଇନ 1956 ସଂଶୋଧିତ ଏମ୍ସ (ସଂଶୋଧନ) ଆଇନ, 2012 ଅନୁଯାୟୀ ସଂସ୍ଥାନର ଜଣେ ମୁଖ୍ୟ କାର୍ଯ୍ୟନିର୍ବାହୀ ଅଧିକାରୀ ରହିବେ । ସେ ସଂସ୍ଥାନର ନିର୍ଦ୍ଦେଶକ ମାନ୍ୟତା ପାଇବେ ଏବଂ ସଂସ୍ଥାନ ଦ୍ୱାରା ନିଯୁକ୍ତ ହେବେ । ସଂସ୍ଥାନର ପ୍ରଥମ ନିର୍ଦ୍ଦେଶକ କେନ୍ଦ୍ର ସରକାରଙ୍କ ଦ୍ୱାରା ନିଯୁକ୍ତ ହେବେ । ନିର୍ଦ୍ଦେଶକ ସଂସ୍ଥାନ ତଥା ପରିଚାଳନା ପରିଷଦର ସଚିବ ଭାବେ କାର୍ଯ୍ୟ କରିବେ ଏବଂ ତିନୋଟି ଏମ୍ସର ପରିଚାଳନା ଏବଂ ପ୍ରଶାସନିକ ବ୍ୟବସ୍ଥାର ତଦାରଖ କରିବେ । ନିମ୍ନୋକ୍ତ ପ୍ରକ୍ରିୟାରେ ଏହି ପଦବୀ ତୁରନ୍ତ ପୂରଣ କରାଯିବ । ନିର୍ଦ୍ଦେଶକ ପଦବୀ ପାଇଁ 80 ହଜାର ଟଙ୍କାର ପ୍ରି-ରିଭାଇଜ୍ ସ୍କେଲ୍(ଫିକ୍ସ) (85000 ଟଙ୍କାର ଏନପିଏ ସିଲିଂ ସୀମା) ରଖାଯାଇଛି । ପ୍ରତ୍ୟେକ ନିର୍ଦ୍ଦେଶକ ପଦବୀ ପାଇଁ ବାର୍ଷିକ ବ୍ୟୟ, ଷଷ୍ଠ କେନ୍ଦ୍ର ବେତନ ଆୟୋଗ ନିୟମ ଅନୁଯାୟୀ 25 ଲକ୍ଷ ଟଙ୍କା ହେବ ।
ପ୍ରଧାନମନ୍ତ୍ରୀ ଆବାସ ଯୋଜନା ଅନ୍ତର୍ଗତ ମଧ୍ୟମ ଆୟ ବର୍ଗ ନିମନ୍ତେ କ୍ରେଡିଟ ଲିଙ୍କ ସବ୍ସିଡି ସ୍କିମରେ ସୁଧ ସବ୍ସିଡି ପାଇଁ ଯୋଗ୍ୟ ଘରର କାର୍ପେଟ୍ ଏରିଆ ବୃଦ୍ଧିକୁ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ୍ ବୈଠକରେ ପ୍ରଧାନମନ୍ତ୍ରୀ ଆବାସ ଯୋଜନା(ସହରାଂଚଳ)ରେ ମଧ୍ୟମ ଆୟ ବର୍ଗ(ଏମ୍ଆଇଜି) ନିମନ୍ତେ କ୍ରେଡିଟ୍ ଲିଙ୍କ ସବ୍ସିଡି ସ୍କିମ(ସିଏଲ୍ଏସ୍ଏସ୍) ଅନ୍ତର୍ଗତ ସୁଧ ରିହାତି ପାଇଁ ଯୋଗ୍ୟ ଘରର କାରପେଟ୍ ଏରିଆ ବୃଦ୍ଧି ପ୍ରସ୍ତାବକୁ ଅନୁମୋଦନ ମିଳିଛି । ଏହି ଯୋଜନାର ବିସ୍ତାର, କଭରେଜ୍ ଓ ଉପଲବ୍ଧତା ବୃଦ୍ଧି ପାଇଁ ମନ୍ତ୍ରିମଣ୍ଡଳ ନିମ୍ନଲିଖିତ ମାନଦଣ୍ଡକୁ ଅନୁମୋଦନ କରିଛନ୍ତି । 1- ସିଏଲ୍ଏସ୍ଏସ୍ର ଏମ୍ଆଇଜି-1 ବର୍ଗରେ କାର୍ପେଟ୍ ଏରିଆକୁ ଏବେ 90 ବର୍ଗମିଟରରୁ 120 ବର୍ଗମିଟର ପର୍ଯ୍ୟନ୍ତ ବୃଦ୍ଧି କରିଦିଆଯାଇଛି । ସେହିପରି ସିଏଲ୍ଏସ୍ଏସ୍ ଅନ୍ତର୍ଗତ ଏମ୍ଆଇଜି-2 ବର୍ଗରେ କାର୍ପେଟ୍ ଏରିଆକୁ ଏବେ 110 ବର୍ଗମିଟରରୁ ବୃଦ୍ଧି କରି 150 ବର୍ଗମିଟର ପର୍ଯ୍ୟନ୍ତ କରାଯାଇଛି । 2- ଏହି ପରିବର୍ତନ ପିଛିଲା ଭାବେ 01.01.2017ରୁ ଲାଗୁ ହେବ ଅର୍ଥାତ୍ ଯେଉଁଦିନ ଏମ୍ଆଇଜି ନିମନ୍ତେ ସିଏଲ୍ଏସ୍ଏସ୍ ଲାଗୁ ହୋଇଥିଲା । ସହରାଂଚଳ ଆବାସର ଅଭାବକୁ ଦୂର କରିବା ପାଇଁ ଏମ୍ଆଇଜି ନିମନ୍ତେ ସିଏଲ୍ଏସ୍ଏସରେ ଏହା ଅତ୍ୟନ୍ତ ପ୍ରଶଂସନୀୟ ପଦକ୍ଷେପ । ଏହା ଗୋଟିଏ ସୁଧ ସବ୍ସିଡି ସ୍କିମର ଫାଇଦାକୁ ମଧ୍ୟବିତ ବର୍ଗ ନିକଟରେ ପହଂଚାଇବାରେ ଏକ ଅଗ୍ରଣୀ ପଦକ୍ଷେପ । ଏମ୍ଆଇଜି ନିମନ୍ତେ ସିଏଲ୍ଏସ୍ଏସ୍ କଭରେଜ୍ ଏମ୍ଆଇଜିର ଦୁଇଟି ଆୟ ବର୍ଗ ଅର୍ଥାତ୍ 6ଲକ୍ଷ 01 ଟଙ୍କାରୁ ଆରମ୍ଭ କରି 12ଲକ୍ଷ ଟଙ୍କା ପର୍ଯ୍ୟନ୍ତ(ଏମ୍ଆଇଜି-1) ଏବଂ 12ଲକ୍ଷ 01ଟଙ୍କାରୁ ଆରମ୍ଭ କରି 18ଲକ୍ଷ ଟଙ୍କା(ଏମ୍ଆଇଜି-2) ପାଇଁ ଉଦ୍ଦିଷ୍ଟ । ଏମ୍ଆଇଜି-1ରେ 9ଲକ୍ଷ ଟଙ୍କା ପର୍ଯ୍ୟନ୍ତ ଋଣ ଉପରେ 4 ପ୍ରତିଶତର ସୁଧ ସବ୍ସିଡି ପ୍ରଦାନ କରାଯାଉଥିବାବେଳେ ଏମ୍ଆଇଜି-2ରେ 12ଲକ୍ଷ ଟଙ୍କା ପାଇଁ 3 ପ୍ରତିଶତର ସୁଧ ସବ୍ସିଡି ପ୍ରଦାନ କରାଯିବ । ସୁଧ ସବ୍ସିଡିକୁ 20ବର୍ଷରୁ ଅଧିକତମ ଋଣ ଅବଧି ଅବା ବାସ୍ତବିକ ଅବଧି ଯାହା କମ୍ ହୋଇଥିବ, ଅତିରିକ୍ତ ଏନ୍ପିଭି 9 ପ୍ରତିଶତ ଉପରେ ଗଣନା କରାଯିବ । 9ଲକ୍ଷ ଟଙ୍କା ଓ 12ଲକ୍ଷ ଟଙ୍କାରୁ ଅଧିକ ଆବାସିକ ଋଣକୁ ଅଣସବ୍ସିଡି ଋଣ ଭାବେ ବିବେଚନା କରାଯିବ । ସିଏଲ୍ଏସ୍ଏସ୍ ପାଇଁ ଏମ୍ଆଇଜି ଏବେ 2019 ମାର୍ଚ୍ଚ 31ତାରିଖ ପର୍ଯ୍ୟନ୍ତ କାର୍ଯ୍ୟକ୍ଷମ ଅଛି । ପ୍ରଭାବ -କାର୍ପେଟ୍ ଏରିଆରେ 120ବର୍ଗମିଟର ଓ 150 ବର୍ଗମିଟରକୁ ଭଲ ବୃଦ୍ଧି ଭାବେ ଦେଖାଯାଉଛି ଓ ଏହା ଏହି ଯୋଜନାରେ ନିର୍ଦ୍ଧାରିତ ଦୁଇଟି ଆୟ ବର୍ଗ ସମ୍ବନ୍ଧିତ ଏମ୍ଆଇଜି ଦ୍ୱାରା ସାଧାରଣତଃ ଅନ୍ୱେଷିତ ବଜାରର ଆବଶ୍ୟକତାକୁ ପୂରଣ କରିବ । – କାର୍ପେଟ ଏରିଆରେ ବୃଦ୍ଧି ଡେଭଲପର ପରିଯୋଜନାରେ ମଧ୍ୟମ ଆୟ ବର୍ଗର ଲୋକଙ୍କୁ ଅଧିକ ବିକଳ୍ପ ପ୍ରଦାନ କରିବ । – ବର୍ଦ୍ଧିତ କାର୍ପେଟ ଏରିଆ ସୁଲଭ ଆବାସିକ ବର୍ଗରେ ପ୍ରସ୍ତୁତ ଫ୍ଲାଟ୍ ବିକ୍ରିକୁ ପ୍ରୋତ୍ସାହିତ କରିବ ।
ଭାରତ, କଲମ୍ବିଆ ମଧ୍ୟରେ କୃଷି ଓ ମତ୍ସ୍ୟଚାଷ କ୍ଷେତ୍ରରେ ପ୍ରସ୍ତାବିତ ବୁଝାମଣାକୁ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ କୃଷି ଏବଂ ମତ୍ସ୍ୟଚାଷ କ୍ଷେତ୍ରରେ ଭାରତ ଏବଂ କଲମ୍ବିଆ ମଧ୍ୟରେ ଏକ ବୁଝାମଣା ପତ୍ର (ଏମଓୟୁ) ସ୍ୱାକ୍ଷର ପ୍ରସ୍ତାବକୁ ଅନୁମୋଦନ କରାଯାଇଛି । ଏହି ଏମଓୟୁଦ୍ୱାରା କୃଷି ଏବଂ ମତ୍ସ୍ୟଚାଷର ନିମ୍ନଲିଖିତ କ୍ଷେତ୍ରରେ ସହଯୋଗ ମିଳିପାରିବ :- 1 – ଆଧୁନିକ କୃଷି ପ୍ରଣାଳୀ/ଦୃଷ୍ଟିକୋଣ 2 – କୃଷି ସମ୍ବନ୍ଧୀୟ ନୂଆ ଯାନ୍ତ୍ରିକୀକରଣ କୃଷି ବିପଣନର ସଫଳ ମଡେଲ ବିହନ ଉତ୍ପାଦନ ନିମନ୍ତେ କୃଷି କମ୍ପାନୀଗୁଡ଼ିକର ସହଯୋଗରେ ପ୍ରକଳ୍ପ ନିର୍ମାଣ ଉଦ୍ୟାନକୃଷି (ପନିପରିବା, ଫଳ ଏବଂ ଫୁଲ) କ୍ଷେତ୍ରରେ ଆଧୁନିକ ଉତ୍ପାଦନ ମଡେଲ ଏବଂ ମୂଲ୍ୟ ସୃଷ୍ଟି ପ୍ରକ୍ରିୟା ଏସପିଏସ ବିଶେଷଜ୍ଞଙ୍କ ସୂଚନା/ପାରସ୍ପରିକ ଗସ୍ତର ବିନିମୟ ଜାତ୍ରୋପା ଓ କରାୟା ତୈଳବୀଜ ଏବଂ ତେଲ ତାଳ ଗବେଷଣାରେ ସହଯୋଗ ଉଦ୍ୟୋଗ ସମ୍ବନ୍ଧୀୟ ସାମୁଦ୍ରିକ ମତ୍ସ୍ୟ ଉତ୍ପାଦନ, ଜଳ କୃଷି ଏବଂ ମତ୍ସ୍ୟ ପାଳନ କ୍ଷେତ୍ରରେ ଗବେଷଣା ଏବଂ ପ୍ରଶିକ୍ଷଣ ଛୋଟ ଏବଂ ବଡ଼ ପ୍ରାଣୀ (ଗୋରୁ, ମେଣ୍ଢା, ଛେଳି) ଏବଂ ଘୁଷୁରିର ଉତ୍ପାଦକତା, ରୋଗ ଏବଂ ନିଦାନ ତଥା ଘୁଷୁରି ମାଂସର ପ୍ରକ୍ରିୟାକରଣ ଏବଂ ମୂଲ୍ୟ ବୃଦ୍ଧି ଏମଓୟୁ ଅନ୍ତର୍ଗଗତ ବିଚାରାଧୀନ ଅବଧି ମଧ୍ୟରେ ପରବର୍ତ୍ତୀ ଦୁଇ ବର୍ଷ ପାଇଁ କାର୍ଯ୍ୟ ଯୋଜନା ପ୍ରସ୍ତୁତ କରିବା/ତା’କୁ ଚୂଡ଼ାନ୍ତ ରୂପ ଦେବା ଲାଗି ଏକ ମିଳିତ କାର୍ଯ୍ୟ ଦଳ ଗଠନ କରାଯିବ । ଏମଓୟୁ ଆରମ୍ଭରୁ ପାଞ୍ଚ ବର୍ଷର ଅବଧି ନିମନ୍ତେ ମାନ୍ୟ ହେବ ଏବଂ ଯେପର୍ଯ୍ୟନ୍ତ କୌଣସି ଗୋଟିଏ ପକ୍ଷ ଦ୍ୱାରା ଏହାକୁ ସମାପ୍ତ କରାଯିବାର ଇଛା/ଉଦ୍ଦେଶ୍ୟ ବ୍ୟକ୍ତ କରାଯାଇନାହିଁ ସେ ପର୍ଯ୍ୟନ୍ତ ପରବର୍ତ୍ତୀ ପାଞ୍ଚ ବର୍ଷର ଅବଧି ନିମନ୍ତେ ଏହା ସ୍ୱତଃ ସମ୍ପ୍ରସାରିତ ହୋଇଯିବ ।
କୋଭିଡ ଟୀକାକରଣ ଅଭିଯାନ ୧୫୦ କୋଟି ମାଇଲଖୁଣ୍ଟ ଅତିକ୍ରମ କରିଥିବାରୁ ପ୍ରଧାନମନ୍ତ୍ରୀ ନାଗରିକମାନଙ୍କୁ ଅଭିନନ୍ଦନ ଜଣାଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କୋଭିଡ ଟୀକାକରଣ ଅଭିଯାନ ୧୫୦ କୋଟି ମାଇଲଖୁଣ୍ଟ ଅତିକ୍ରମ କରିଥିବାରୁ ନାଗରିକମାନଙ୍କୁ ଅଭିନନ୍ଦନ ଜଣାଇଛନ୍ତି । ସେ ଏହା ମଧ୍ୟ କହିଛନ୍ତି ଯେ ଯେଉଁମାନେ ଆମ ଟୀକାକରଣକୁ ସଫଳ କରିବା ପାଇଁ କାର୍ଯ୍ୟ କରୁଛନ୍ତି ସେମାନଙ୍କ ପାଖରେ ଭାରତ କୃତଜ୍ଞ । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଟୀକାକରଣ ସାମ୍ନାରେ ଏକ ଉଲ୍ଲେଖନୀୟ ଦିନ! ୧୫୦ କୋଟି ମାଇଲଖୁଣ୍ଟ ଅତିକ୍ରମ କରିଥିବାରୁ ଆମର ନାଗରିକମାନଙ୍କୁ ଅଭିନନ୍ଦନ । ଆମର ଟୀକାକରଣ ଅଭିଯାନ ନିଶ୍ଚିତ କରିଛି ଯେ ଏହାଦ୍ୱାରା ଅନେକ ଜୀବନ ବଞ୍ଚିଯାଇଛି । ଏହି ସମୟରେ ଆସନ୍ତୁ ଆମେ ମଧ୍ୟ ସମସ୍ତ କୋଭିଡ–୧୯ ସମ୍ବନ୍ଧୀୟ ମାର୍ଗଦର୍ଶିକା ଅନୁସରଣ କରିବା । ଯେଉଁମାନେ ଆମ ଟୀକାକରଣକୁ ସଫଳ କରିବା ପାଇଁ କାର୍ଯ୍ୟ କରୁଛନ୍ତି ସେମାନଙ୍କ ପାଖରେ ଭାରତ କୃତଜ୍ଞ । ଆମେ ଆମର ଡାକ୍ତର, ବୈଜ୍ଞାନିକ, ଉଦ୍ଭାବକ ଏବଂ ଲୋକଙ୍କୁ ଟୀକାକରଣ କରୁଥିବା ସ୍ୱାସ୍ଥ୍ୟ ସେବା କର୍ମଚାରୀଙ୍କୁ ଧନ୍ୟବାଦ ଦେଉଛୁ । ମୁଁ ସମସ୍ତ ଯୋଗ୍ୟ ଲୋକଙ୍କୁ ସେମାନଙ୍କର ଟିକା ନେବାପାଇଁ ଅନୁରୋଧ କରୁଛି । ଆସନ୍ତୁ ଏକାଠି ହୋଇ କୋଭିଡ–୧୯ ସହିତ ଲଢିବା ।”
କୁପୋଷଣ ରୋକିବା ନେଇ ପଦକ୍ଷେପର ସମୀକ୍ଷା କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁକ୍ରବାର ଭାରତରେ କୁପୋଷଣ ଓ ଏଥି ସମ୍ପର୍କିତ ସମସ୍ୟାକୁ ରୋକିବା ଏବଂ ହ୍ରାସ କରିବା ନେଇ ଗ୍ରହଣ କରାଯାଇଥିବା ପ୍ରୟାସ ଓ ପଦକ୍ଷେପର ପ୍ରଗତି ଉପରେ ସମୀକ୍ଷା କରିଥିଲେ । ଏହି ଉଚ୍ଚସ୍ତରୀୟ ସମୀକ୍ଷା ବୈଠକରେ ପ୍ରଧାନମନ୍ତ୍ରୀ କାର୍ଯ୍ୟାଳୟ, ନୀତି ଆୟୋଗ ଏବଂ ଅନ୍ୟାନ୍ୟ ମନ୍ତ୍ରଣାଳୟର କାର୍ଯ୍ୟକର୍ତ୍ତାମାନେ ଯୋଗ ଦେଇଥିଲେ । କୁପୋଷଣ ଏବଂ ପୃଷ୍ଟିହୀନତା ସମ୍ପର୍କିତ ସମସ୍ୟାର ସାମ୍ପ୍ରତିକ ସ୍ଥିତି ଉପରେ ସମୀକ୍ଷା କରାଯାଇଥିଲା । ପୋଷଣକୁ ନେଇ ଅନ୍ୟ କେତେକ ବିକାଶଶୀଳ ରାଷ୍ଟ୍ରମାନଙ୍କ ଦ୍ୱାରା ଗ୍ରହଣ କରାଯାଇଥିବା ସଫଳ କାର୍ଯ୍ୟପନ୍ଥା ଉପରେ ମଧ୍ୟ ଆଲୋଚନା କରାଯାଇଥିଲା । କୁପୋଷଣ, ପୃଷ୍ଟିହୀନତା, ଜନ୍ମ ସମୟରେ କମ ଓଜନ ଏବଂ ରକ୍ତହୀନତା ଆଦି ହ୍ରାସ କରିବା ପାଇଁ ଦୃଢ଼ ପଦକ୍ଷେପ ଗ୍ରହଣ କରିବା ଉପରେ ପ୍ରଧାନମନ୍ତ୍ରୀ ଗୁରୁତ୍ୱାରୋପ କରିଥିଲେ । ସ୍ୱାଧୀନତାର 75ତମ ବାର୍ଷିକୀ ପାଳନ ଅବସରରେ 2022 ସୁଦ୍ଧା ଏ ବାବଦରେ ଆଖିଦୃଶିଆ ଫଳାଫଳ ମିଳିବା ଉଚିତ ବୋଲି ପ୍ରଧାନମନ୍ତ୍ରୀ ଗୁରୁତ୍ୱର ସହ ପ୍ରକାଶ କରିଥିଲେ । ଶେଷରେ ପୋଷଣ କ୍ଷେତ୍ରରେ ପ୍ରଗତିକୁ ନେଇ ସମୟାନୁଯାୟୀ ବିଶେଷ କରି ଏକ୍ଷେତ୍ରରେ ପଛୁଆ ଥିବା ଜିଲ୍ଲାମାନଙ୍କରେ ଆବଶ୍ୟକ ପରିଚାଳନା ବ୍ୟବସ୍ଥା ସମ୍ବନ୍ଧରେ ଆଲୋଚନା କରାଯାଇଥିଲା । ବରିଷ୍ଠ ଅଧିକାରୀମାନେ ନିରନ୍ତର ଭାବେ କେନ୍ଦ୍ର ସରକାରଙ୍କ ଦ୍ୱାରା ଗ୍ରହଣ କରାଯାଇଥିବା କେତେକ ପଦକ୍ଷେପ – ସ୍ୱଚ୍ଛ ଭାରତ ଅଭିଯାନ, ମିଶନ ଇନ୍ଦ୍ରଧନୁଷ, ବେଟି ବଚାଓ-ବେଟି ପଢ଼ାଓ ଏବଂ ପ୍ରଧାନମନ୍ତ୍ରୀ ମାତୃ ବନ୍ଦନା ଆଦି ଯୋଜନା ଉପରେ ଗୁରୁତ୍ୱ ଦେବାକୁ ସେ ପରାମର୍ଶ ଦେଇଥିଲେ । ସେ ପ୍ରକାଶ କରିଥିଲେ ଯେ ଏହି ଯୋଜନାଗୁଡ଼ିକ ଦ୍ୱାରା କୁପୋଷଣ ରୋକିବା ନେଇ ସକାରାତ୍ମକ ଫଳାଫଳ ମିଳିଛି । ଏ ପ୍ରସଙ୍ଗରେ ଉଭୟ କେନ୍ଦ୍ର ଓ ରାଜ୍ୟମାନଙ୍କର ସମସ୍ତ ଯୋଜନାଗୁଡ଼ିକ ମଧ୍ୟରେ ସମନ୍ୱୟ ରଖିବା ପାଇଁ ପ୍ରଧାନମନ୍ତ୍ରୀ ଆହ୍ୱାନ ଦେଇଥିଲେ ଯାହାଫଳରେ କି ପୋଷଣ ପ୍ରଦାନକୁ ଏଗୁଡ଼ିକ ପ୍ରତ୍ୟକ୍ଷ ଏବଂ ପରୋକ୍ଷ ଭାବେ ପ୍ରଭାବିତ କରିବେ । ସେ କହିଲେ ଯେ ଉପଯୁକ୍ତ ଫଳାଫଳ ହାସଲ କରିବା ପାଇଁ ପୋଷଣର ଗୁରୁତ୍ୱ ସମ୍ବନ୍ଧରେ ସାମାଜିକ ସଚେତନତା ସୃଷ୍ଟି କରାଯିବାର ଆବଶ୍ୟକତା ରହିଛି । ଏହି ସଚେତନତା ସୃଷ୍ଟି କରିବା ପାଇଁ ଅଣଆନୁଷ୍ଠାନିକ ମାଧ୍ୟମଗୁଡ଼ିକର ବ୍ୟବହାରକୁ ନେଇ ସେ ଗୁରୁତ୍ୱାରୋପ କରିଥିଲେ ।
ଦେଓଘର ସତସଙ୍ଗ ଆଶ୍ରମର ଆଚାର୍ଯ୍ୟଦେବ ଅଶୋକ ରଂଜନ ଚକ୍ରବର୍ତ୍ତୀଙ୍କ ଦେହାନ୍ତରେ ପ୍ରଧାନମନ୍ତ୍ରୀ ଶୋକ ପ୍ରକାଶ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦେଓଘର ସତସଙ୍ଗ ଆଶ୍ରମର ଆଚାର୍ଯ୍ୟଦେବ ଅଶୋକ ରଂଜନ ଚକ୍ରବର୍ତ୍ତୀଙ୍କ ଦେହାନ୍ତରେ ଗଭୀର ଦୁଃଖ ପ୍ରକାଶ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଦେଓଘର ସତସଙ୍ଗ ଆଶ୍ରମର ଆଚାର୍ଯ୍ୟଦେବ ଅଶୋକ ରଂଜନ ଚକ୍ରବର୍ତ୍ତୀ ସମାଜ ପ୍ରତି ତାଙ୍କର ନିସ୍ୱାର୍ଥପର ସେବା ନିମନ୍ତେ ସର୍ବଦା ସ୍ମରଣୀୟ ହୋଇ ରହିବେ । ସେ ଶିକ୍ଷା, ସ୍ୱାସ୍ଥ୍ୟସେବା, ସାମାଜିକ ନ୍ୟାୟ ଏବଂ ସଶକ୍ତିକରଣ ପ୍ରତି ଆଗ୍ରହୀ ଥିଲେ । ଏହି ଦୁଃଖଦ ସମୟରେ ମୋର ସମବେଦନା ତାଙ୍କର ସମସ୍ତ ଭକ୍ତଙ୍କ ସହ ଅଛି । ଓଁ ଶାନ୍ତି ।”
ବାଲି ଠାରେ ଜି-୨୦ ଶିଖର ସମ୍ମିଳନୀ ଅବସରରେ ପ୍ରଧାନମନ୍ତ୍ରୀଙ୍କ ସହ ବ୍ରିଟେନ ପ୍ରଧାନମନ୍ତ୍ରୀଙ୍କ ବୈଠକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବାଲି ଠାରେ ଜି-୨୦ ଶିଖର ସମ୍ମିଳନୀ ଅବସରରେ ବ୍ରିଟେନ ପ୍ରଧାନମନ୍ତ୍ରୀ ମାନନୀୟ ଋଷି ସୁନକଙ୍କୁ ଭେଟିଛନ୍ତି । ଦୁଇ ନେତାଙ୍କ ମଧ୍ୟରେ ଏହା ପ୍ରଥମ ବୈଠକ ଥିଲା । ଦାୟିତ୍ୱ ଗ୍ରହଣ କରିଥିବା ପ୍ରଧାନମନ୍ତ୍ରୀ ସୁନକଙ୍କୁ ଶ୍ରୀ ମୋଦୀ ଅଭିନନ୍ଦନ ଜଣାଇଛନ୍ତି । ଦୁଇ ନେତା ବିସ୍ତୃତ ଭାରତ- ବ୍ରିଟେନ ବ୍ୟାପକ ରଣନୈତିକ ଭାଗିଦାରୀ ଓ ଭବିଷ୍ୟତ ସମ୍ପର୍କ ପାଇଁ ପ୍ରସ୍ତୁତ ରୋଡମ୍ୟାପ ୨୦୩୦ର ପ୍ରଗତିରେ ସନ୍ତୋଷ ବ୍ୟକ୍ତ କରିଛନ୍ତି । ଜି-୨୦ ଓ ରାଜ୍ୟଗୋଷ୍ଠୀ ସହିତ ଦ୍ୱିପାକ୍ଷିକ ଓ ବହୁପକ୍ଷୀୟ ଫୋରମରେ ମିଳିତ ଭାବେ କାର୍ଯ୍ୟ କରିବାର ଗୁରୁତ୍ୱକୁ ଉଭୟ ନେତା ପ୍ରଶଂସା କରିଛନ୍ତି । ବୈଠକରେ ପାରସ୍ପରିକ ସହଯୋଗର ଗୁରୁତ୍ୱପୂର୍ଣ୍ଣ କ୍ଷେତ୍ର ଯଥା ବାଣିଜ୍ୟ, ଗତିଶୀଳତା, ପ୍ରତିରକ୍ଷା ଓ ସୁରକ୍ଷା ସମ୍ପର୍କରେ ଆଲୋଚନା ହୋଇଛି ।
ପ୍ରଧାନମନ୍ତ୍ରୀ ମେକ୍ସିକୋ ରାଷ୍ଟ୍ରପତିଙ୍କର ଶୀଘ୍ର ଆରୋଗ୍ୟ କାମନା କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମେକ୍ସିକୋର ରାଷ୍ଟ୍ରପତି ମାନ୍ୟବର ଆଣ୍ଡ୍ରେସ୍ ମାନୁଏଲ୍ ଲୋପେଜ୍ ଓବ୍ରାଡୋଙ୍କର କୋଭିଡ–୧୯ ରୁ ଶୀଘ୍ର ଆରୋଗ୍ୟ କାମନା କରିଛନ୍ତି । ପ୍ରଧାନମନ୍ତ୍ରୀ ସ୍ପାନିଶ୍ ଭାଷାରେ ତାଙ୍କ ବକ୍ତବ୍ୟକୁ ଟୁଇଟ୍ କରିଛନ୍ତି । “ ମିସ୍‍ ମୋଜୋରେସ୍‍ ଡେସେଓସ ପାରା ଏଲ୍‍ ପ୍ରେସିଡେଣ୍ଟେ ଲୋପେଜ ବ୍ରାଡୋର ପୋର୍‍ ଉନା ପ୍ରୋଣ୍ଟା ରେକୁପେରାସିଓନ ଡେଲ କୋଭିଡ–୧୯ ।”
ଇନଷ୍ଟିଚ୍ୟୁଟ୍ ଅଫ୍ ଚାର୍ଟାର୍ଡ ଆକାଉଣ୍ଟାଣ୍ଟସ୍ ଅଫ୍ ଇଣ୍ଡିଆ (ଆଇସିଏଆଇ) ଏବଂ ଚାମ୍ବର ଅଫ୍ ଅଡିଟର୍ସ ଅଫ୍ ରିପବ୍ଲିକ୍ ଅଫ୍ ଆଜେରବାଇଜାନ (ସିଏଏଆର) ମଧ୍ୟରେ ବୁଝାମଣାପତ୍ରକୁ କ୍ୟାବିନେଟ୍ ଅନୁମୋଦନ କରିଛି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ୍ ଇନଷ୍ଟିଚ୍ୟୁଟ୍ ଅଫ୍ ଚାଟାର୍ଡ ଆକାଉଣ୍ଟାଣ୍ଟସ୍ ଅଫ୍ ଇଣ୍ଡିଆ (ଆଇସିଏଆଇ) ଏବଂ ଚାମ୍ବର ଅଫ୍ ଅଡିଟର୍ସ ଅଫ୍ ରିପବ୍ଲିକ୍ ଅଫ୍ ଆଜେରବାଇଜାନ (ସିଏଏଆର) ମଧ୍ୟରେ ବୁଝାମଣାପତ୍ର ସ୍ୱାକ୍ଷର କରିବାକୁ ଅନୁମୋଦନ କରିଛି । ବିବରଣୀ: ଆଇସିଏଆଇ ଏବଂ ଚାମ୍ବର ଅଫ୍ ଅଡିଟର୍ସ ଅଫ୍ ରିପବ୍ଲିକ୍ ଅଫ୍ ଆଜେରବାଇଜାନ୍ (ସିଏଏଆର) ମଧ୍ୟରେ ବୁଝାମଣାପତ୍ର ସ୍ୱାକ୍ଷର ସଦସ୍ୟ ପରିଚାଳନା, ବୃତ୍ତିଗତ ନୈତିକତା, ବୈଷୟିକ ଗବେଷଣା, ସିପିଡି, ବୃତ୍ତିଗତ ଆକାଉଣ୍ଟାନ୍ସି ପ୍ରଶିକ୍ଷଣ, ଗୁଣାତ୍ମକ ମନିଟରିଂ, ଆକାଉଣ୍ଟିଂ ଜ୍ଞାନର ଅଗ୍ରଗତି, ବୃତ୍ତିଗତ ଏବଂ ବୌଦ୍ଧିକ ବିକାଶ ଆଦି କ୍ଷେତ୍ରରେ ପାରସ୍ପରିକ ସହଯୋଗ ପ୍ରତିଷ୍ଠା କରିବାରେ ସହାୟକ ହେବ । କାର୍ଯ୍ୟାନ୍ୱୟନ କୌଶଳ ଏବଂ ଲକ୍ଷ୍ୟ: ଉଭୟ ଆସିଏଆଇ ଏବଂ ସିଏଏଆର ଅଡିଟ୍‌, ଫାଇନାନ୍ସ ଏବଂ ଆକାଉଣ୍ଟିଂ ବୃତ୍ତିଧାରୀମାନଙ୍କ ତାଲିମ କ୍ଷେତ୍ରରେ ସହଯୋଗକୁ ମଜବୁତ କରିବାକୁ ଇଚ୍ଛା କରନ୍ତି । ଆଇସିଏଆଇ ଏବଂ ସିଏଏଆର ବୃତ୍ତିଗତ ସଂଗଠନ ଦ୍ୱାରା ପ୍ରକାଶିତ ପୁସ୍ତକ, ପତ୍ରିକା ଏବଂ ଅନ୍ୟାନ୍ୟ ପ୍ରକାଶନ, ପତ୍ରିକାର ଆଦାନ ପ୍ରଦାନ, ପାର୍ଟିର ୱେବସାଇଟରେ ଅଡିଟ୍ ଏବଂ ଆକାଉଣ୍ଟିଂ ଉପରେ ପ୍ରବନ୍ଧର ପାରସ୍ପରିକ ପ୍ରକାଶନ, ମିଳିତ ଆଲୋଚନାଚକ୍ର, ସମ୍ମିଳନୀ, ରାଉଣ୍ଡ ଟେବୁଲ୍‌, ଅଡିଟ ବିକାଶ, ଫାଇନାନ୍ସ ଏବଂ ଆକାଉଣ୍ଟିଂ ଉପରେ ପ୍ରଶିକ୍ଷଣ ପ୍ରଦାନ କରିବାକୁ ଆଗ୍ରହ କରେ । ଆଇସିଏଆଇ ଏବଂ ସିଏଏଆର ଅଡିଟ୍ ଏବଂ ଆକାଉଣ୍ଟିଂ କ୍ଷେତ୍ରରେ ନୂତନ ଅଭିନବ ପଦ୍ଧତିର ପ୍ରୟୋଗ, ବ୍ଲକ୍‌ଚେନ୍ ଆପ୍ଲିକେଶନ, ସ୍ମାର୍ଟ ଯୋଗାଯୋଗ ବ୍ୟବସ୍ଥା, ପାରମ୍ପାରିକ ଆକାଉଣ୍ଟିଂରୁ କ୍ଲାଉଡ୍ ଆକାଉଣ୍ଟିଂକୁ ନେଇ ଅଧ୍ୟୟନ କରିବାକୁ ଇଚ୍ଛା କରେ ଏବଂ ଦୁର୍ନୀତି ଓ ଅର୍ଥ ହେରଫେର ବିରୋଧରେ ଲଢେଇରେ ମିଳିତ ସହଯୋଗ କରିବାକୁ ମଧ୍ୟ ଆଗ୍ରହୀ । ପ୍ରଭାବ: ଆଇସିଏଆଇ ସଦସ୍ୟମାନେ ଦେଶର ବିଭିନ୍ନ ସଂଗଠନରେ ମଧ୍ୟମରୁ ଉଚ୍ଚ ସ୍ତରୀୟ ପଦବୀରେ ରହିଛନ୍ତି ଏବଂ ଏକ ଦେଶର ସଂପୃକ୍ତ ସଂଗଠନର ନିଷ୍ପତ୍ତି / ନୀତି ର୍ନିଣ୍ଣୟ ଉପରେ ପ୍ରଭାବ ପକାଇ ପାରିବେ । ଏହି ବୁଝାମଣାପତ୍ର ଜ୍ଞାନର ଆଦାନପ୍ରଦାନ ପ୍ରତି ଧ୍ୟାନ ଦେବ ଏବଂ ଆକାଉଣ୍ଟାନ୍ସି କ୍ଷେତ୍ରରେ ନୂତନ ଅଭିନବ ପଦ୍ଧତି ଏବଂ ପ୍ରଯୁକ୍ତିର ପ୍ରୟୋଗ ସହିତ ଉଭୟ ପ୍ରାଧିକରଣରେ ସର୍ବୋତ୍ତମ ଅଭ୍ୟାସକୁ ମଝବୁତ କରିବ । ଉପକାରିତା: ଆଇସିଏଆଇର ସଦସ୍ୟମାନେ ଦେଶର ବିଭିନ୍ନ ସଂଗଠନରେ ମଧ୍ୟମରୁ ଉଚ୍ଚ ସ୍ତରୀୟ ପଦବୀରେ ରହିଛନ୍ତି ଏବଂ କୌଣସି ଦେଶର ନିଷ୍ପତ୍ତି / ନୀତି ନିର୍ଦ୍ଧାରଣ କୌଶଳ ଉପରେ ଏହି ସଂଗଠନ ପ୍ରଭାବ ପକାଇ ପାରିବ । ବିଶ୍ୱର ୪୫ ଟି ଦେଶର ୬୯ ଟି ସହରରେ ଚାପ୍ଟର ଏବଂ ପ୍ରତିନିଧି କାର୍ଯ୍ୟାଳୟର ବିସ୍ତୃତ ନେଟୱାର୍କ ମାଧ୍ୟମରେ ଆଇସିଏଆଇ ନିଜ ଦେଶରେ ପ୍ରଚଳିତ ଅଭ୍ୟାସ ବଣ୍ଟନ କରି ଏକ ଗୁରୁତ୍ୱପୂର୍ଣ୍ଣ ଭୂମିକା ଗ୍ରହଣ କରିବାକୁ ପ୍ରତିଶ୍ରୁତିବଦ୍ଧ ଅଟେ ଯାହା ଦ୍ୱାରା ଭାରତ ସରକାର ସେମାନଙ୍କ ଦ୍ୱାରା ଅନୁସରଣ କରାଯାଉଥିବା ସର୍ବୋତ୍ତମ ଅଭ୍ୟାସ ଗ୍ରହଣ କରି ବିଦେଶୀ ପୁଞ୍ଜି ବିନିଯୋଗକୁ ଆକର୍ଷିତ କରିବା ଏବଂ ସେମାନଙ୍କୁ ଭାରତରେ ସେଟଅପ୍ ପ୍ରତିଷ୍ଠା କରିବାକୁ ଉତ୍ସାହିତ କରିପାରିବେ । ଏହି ଏମଓୟୁ ସହିତ, ଆଇସିଏଆଇ ଆକାଉଣ୍ଟାନ୍ସି ବୃତ୍ତିରେ ସେବା ରପ୍ତାନି ଯୋଗାଇ ଆଜେରବାଇଜାନ ସହ ସହଭାଗିତାକୁ ମଜବୁତ କରିବାକୁ ସମର୍ଥ ହେବ । ପୃଷ୍ଠଭୂମି: ଇନଷ୍ଟିଟ୍ୟୁଟ୍ ଅଫ୍ ଚାଟାର୍ଡ ଆକାଉଣ୍ଟାଣ୍ଟସ୍ ଅଫ୍ ଇଣ୍ଡିଆ (ଆଇସିଏଆଇ) ହେଉଛି ଭାରତରେ ଚାଟାର୍ଡ ଆକାଉଣ୍ଟାଣ୍ଟଙ୍କ ବୃତ୍ତିକୁ ନିୟନ୍ତ୍ରଣ ପାଇଁ ଚାର୍ଟାର୍ଡ ଆକାଉଣ୍ଟାଣ୍ଟସ୍ ଆକ୍ଟ, ୧୯୪୯ ଅନୁଯାୟୀ ପ୍ରତିଷ୍ଠିତ ଏକ ସଂସ୍ଥା । ଆଇସିଏଆଇ ଶିକ୍ଷା, ବୃତ୍ତିଗତ ବିକାଶ, ଉଚ୍ଚ ଆକାଉଣ୍ଟିଂର ରକ୍ଷଣାବେକ୍ଷଣ, ଅଡିଟ୍ ଏବଂ ବୌଦ୍ଧିକ ମାନଦଣ୍ଡରେ ଚାଟାର୍ଡ ଆକାଉଣ୍ଟାଣ୍ଟଙ୍କ ବୃତ୍ତିକୁ ଆଗକୁ ବଢାଇବାରେ ବହୁ ଅବଦାନ ରଖିଛି, ଯାହା ସର୍ବଭାରତୀୟ ସ୍ତରରେ ସ୍ୱୀକୃତିପ୍ରାପ୍ତ । ଆଜେରବାଇଜାନର ରିପବ୍ଲିକ୍ ଅଫ୍ ଅଡିଟର ବୃତ୍ତିକୁ ନିୟନ୍ତ୍ରଣ କରିବା ପାଇଁ ୨୦୦୪ ରେ ସଂଶୋଧିତ ହୋଇଥିବା ୧୯୯୪ ରେ ଅଡିଟ୍ ଅଫ୍ ଆଇନ୍ ଅନୁଯାୟୀ ଚାମ୍ବର ଅଫ୍ ଅଡିଟର ଅଫ୍‍ ଦି ରିପ୍ଲବିକ ଅଫ୍‍ ଆଜେରବାଇଜାନ (ସିଏଏଆର) ପ୍ରତିଷ୍ଠା କରାଯାଇଥିଲା ।